ঝিনাইদহ, ২০ জুন : ঝিনাইদহের কালীগঞ্জ উপজেলার পাতিবিলা নামক স্থান থেকে সোমবার সকালে অজ্ঞাত পরিচয় (৬৫) এক ব্যক্তির লাশ উদ্ধার করেছে পুলিশ। লাশটি কালীগঞ্জ কোটচাঁদপুর সড়কে অবস্থিত পল্লী বিদ্যুতের পাওয়ার হাউসের পাশে পড়ে ছিল।    কালীগঞ্জ থানার অফিসার্স  ইনচার্জ (তদন্ত) মো. আমিরুল ইসলাম জানান, সকাল ১০ টার সময় এলাকাবাসির কাছ থেকে খবর পেয়ে পুলিশ লাশ উদ্ধার করে।    লাশটি গামছা দিয়ে গাছের সঙ্গে টাঙ্গানো ছিল। গামছা ছিড়ে লাশটি পড়ে যায়। লাশের গায়ে আঘাতের চিহ্ন রয়েছে।    তিনি আরো জানান, অন্যকোনো স্থানে হত্যার পর যানবাহনে করে লাশটি রাস্তার পাশে কেউ ফেলে যেতে পারে। মৃত ব্যক্তির নাম পরিচয় পাওয়া যায়নি বলেও তিনি জানান।    প্রত্যক্ষদর্শী স্থানীয় নুর আলী কলেজের হিসাবরক্ষক মো. হামজের আলী জানান, সকালে তিনি কলেজে আসার সময় লাশটি রাস্তার পাশে পড়ে  থাকতে দেখেন। মৃত ব্যক্তির মুখে দাঁড়ি আছে এবং বয়স্ক বলে তিনি জানান।    কালীগঞ্জ থানার ওসি ফারুক হোসেন জানান, লাশটি উদ্ধার করে কালীগঞ্জ থানায় রাখা হয়েছে। মামলার প্রক্রিয়া চলছে।     বার্তা২৪ ডটনেট/এটি